49.		Rozhodnutie o predbežnom opatrení [§ 43 ods. 1 písm. a) ZoSK]
Okresný úrad Michalovce, odbor všeobecnej vnútornej správy
Jilemnického ul. č. 45, 071 01 Michalovce
Č. j.: A/2023/9876/OÚ, OVVS/Ný 
Michalovce dňa 9. 5. 2023
Vec:	Rozhodnutie
Okresný úrad Michalovce, odbor všeobecnej vnútornej správy, Jilemnického ul. č. 45, 071 01 Michalovce ako príslušný prvostupňový správny orgán vo veciach priestupkov podľa § 50 ods. 1 zákona č. 372/1990 Zb. o priestupkoch v znení neskorších predpisov
rozhodol
podľa ust. § 43 ods. 1 písm. a) zákona č. 71/1967 Zb. o správnom konaní v znení neskorších predpisov o predbežnom opatrení v priestupkovom konaní, vedenom pod č. j.: A/2023/9765/OÚ, OVVS/Ný na Okresnom úrade Michalovce, odbor všeobecnej vnútornej správy, takto:
Gabriele Žuchovej, bytom Karpatská ul. č. 345/16, 071 01 Michalovce ukladá správny orgán povinnosť ponechať ovocné stromy a kríky vo svojej záhrade, parc. č. 345/1, k. ú. Michalovce, obec Michalovce v stave, v akom sa nachádzajú ku dňu oznámenia priestupku správnemu orgánu, a to až do doby vykonania obhliadky na mieste samom a spísania zápisnice o obhliadke, ktorú vykoná správny orgán za prítomnosti účastníkov konania.
Odôvodnenie:
Dňa 25. 4. 2023 bol správnemu orgánu oznámený priestupok, ktorého sa mal dopustiť Ján Novotný, bytom Karpatská ul. č. 347/18, 071 01 Michalovce tým, že dňa 23. 4. 2023 o 18.15 hod. vstúpil na pozemok parc. č. 345/1, k. ú. Michalovce na Karpatskej ul. č. 345/16, ktorého vlastníčkou je Gabriela Žuchová a neznámou tekutinou polial tri ovocné stromy a päť ovocných kríkov, v dôsledku čoho stromy a kríky zhnedli a vyschli. Toto konanie Jána Novotného možno pokladať za priestupok proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov.
V priestupkovom konaní chce správny orgán zistiť obhliadkou na mieste samom oznámené skutočnosti, aby mohol na základe vlastného pozorovania a svojich bezprostredných zistení urobiť závery pre rozhodovanie. Na miestnu obhliadku pozve správny orgán účastníkov konania a súdneho znalca pre odborné posúdenie vyčíslenej škody spôsobenej konaním obvineného z priestupku.
Zachovanie faktického stavu v tomto štádiu konania pokladá správny orgán za nevyhnutne potrebné, preto rozhodol tak, ako je uvedené vo výroku rozhodnutia. Správny orgán zruší predbežné opatrenie, len čo pominie dôvod, pre ktorý bolo nariadené.
Poučenie:
Proti tomuto rozhodnutiu možno podať odvolanie do 15 dní odo dňa jeho doručenia na Okresný úrad v Michalovciach, odbor opravných prostriedkov, Jilemnického ul. č. 45, 071 01 Michalovce.
Odvolanie proti rozhodnutiu o predbežnom opatrení nemá odkladný účinok podľa § 43 ods. 3 zákona č. 71/1967 Zb. o správnom konaní v znení neskorších predpisov.
Toto rozhodnutie nie je preskúmateľné súdom.
	JUDr. Peter Santner, vedúci odboru všeobecnej vnútornej správy
Rozhodnutie dostanú:
–	Gabriela Žuchová, Karpatská ul. č. 345/16, Michalovce
–	Ján Novotný, Karpatská ul. č. 347/18, Michalovce
–	spis 
Poznámka
Podľa § 43 ods. 1 ZoSK môže správny orgán pred skončením konania v rozsahu nevyhnutne nutnom pre zabezpečenie jeho účelu uložiť účastníkom konania, aby niečo vykonali, niečoho sa zdržali alebo niečo strpeli, nariadiť zabezpečenie vecí, ktoré sa majú zničiť alebo urobiť nepotrebnými, alebo ktoré sú potrebné na vykonanie dôkazov.
Takúto situáciu rieši správny orgán rozhodnutím o predbežnom opatrení, ktoré je dočasným prostriedkom na zabezpečenie účelu správneho konania.
Správny orgán predbežné opatrenie zruší, ak odpadnú dôvody, pre ktoré bolo vydané. Ak je platnosť predbežného opatrenia vopred časovo obmedzená, jeho platnosť zaniká uplynutím príslušnej lehoty. 
Zo zákona dochádza k strate účinnosti rozhodnutia o predbežnom opatrení dňom právoplatnosti meritórneho rozhodnutia.
Rozhodnutie o predbežnom opatrení sa stáva vykonateľným okamihom jeho oznámenia v súlade s ust. § 51 správneho poriadku.
Zo zákona má vylúčený odkladný účinok odvolania. Rozhodnutie o uložení predbežného opatrenia je procesným rozhodnutím. Súd takéto rozhodnutie nepreskúmava.